ไฟแนนซ์แผลงฤทธิ์ ดัน SET ปิดพุ่ง 17 จุด ลุ้นพรุ่งนี้วิ่งทดสอบ 1,700 จุด
SET ปิดพุ่ง 17 จุด รับหุ้นกลุ่มไฟแนนซ์เด้งขึ้น และค่าเงินบาทกลับมาแข็งค่ารวดเร็วยังช่วยหนุนต่อฟันด์โฟลว์ที่ไหลเข้ามาในตลาดหุ้นไทย ขณะที่แนวโน้มตลาดหุ้นไทยพรุ่งนี้คาดแกว่งไซด์เวย์ อัพไซด์เริ่มจำกัด พร้อมให้แนวต้าน 1,695-1,700 จุด แนวรับ 1,680-1,1685 จุด
SET ปิดพุ่ง 17 จุด รับหุ้นกลุ่มไฟแนนซ์เด้งขึ้น และค่าเงินบาทกลับมาแข็งค่ารวดเร็วยังช่วยหนุนต่อฟันด์โฟลว์ที่ไหลเข้ามาในตลาดหุ้นไทย ขณะที่แนวโน้มตลาดหุ้นไทยพรุ่งนี้คาดแกว่งไซด์เวย์ อัพไซด์เริ่มจำกัด พร้อมให้แนวต้าน 1,695-1,700 จุด แนวรับ 1,680-1,1685 จุด
9 ม.ค. 2566

นายชัยพร น้อมพิทักษ์เจริญ รองกรรมการผู้จัดการสายงานค้าหลักทรัพย์บุคคล บล.บัวหลวง กล่าวว่า ตลาดหุ้นไทยวันนี้ดัชนีปรับตัวขึ้นตามทิศทางเดียวกับตลาดหุ้นเอเชีย ปัจจัยหนุนจากการผ่อนคลายความกังวลอัตราเงินเฟ้อสหรัฐที่ผ่านจุดสูงสุดไปแล้วและค่อยๆ ปรับลงจากตัวเลขค่าจ้างรายชั่วโมงของสหรัฐเพิ่มน้อยกว่าคาด เป็นปัจจัยที่ธนาคารกลางสหรัฐ (เฟด) อาจนำมาพิจารณาชะลอปรับขึ้นดอกเบี้ย เพราะถึงแม้ตัวเลขการจ้างงานนอกภาคการเกษตรจะสูงกว่าคาดแต่ค่าจ้างชะลอลง
ขณะเดียวกันปัจจัยข้างต้นทำให้อัตราผลตอบแทนพันธบัตรสหรัฐฯ (Bond Yield) ปรับตัวลดลง หนุนหุ้นกลุ่มไฟแนนซ์ที่ในช่วงที่ผ่านมาได้รับแรงกดดันปัจจัยดังกล่าวปรับขึ้นมาโดดเด่น และค่าเงินบาทกลับมาแข็งค่ารวดเร็วยังช่วยหนุนต่อฟันด์โฟลว์ที่ไหลเข้ามาในตลาดหุ้นไทย ช่วยผลักดันดัชนีได้อย่างนัยสำคัญ
สำหรับแนวโน้มตลาดหุ้นไทยพรุ่งนี้คาดว่าแกว่งไซด์เวย์หลังปรับขึ้นมาค่อนข้างมากและอัพไซด์เริ่มจำกัด โดยยังต้องติดตามการรายงานตัวเลขเงินเฟ้อสหรัฐฯในสัปดาห์นี้ โดยให้แนวต้าน 1,695-1,700 จุด แนวรับ 1,680-1,1685 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
DELTA มูลค่าการซื้อขาย 3,825.27 ล้านบาท ปิดที่ 842.00 บาท เพิ่มขึ้น 34.00 บาท
CPALL มูลค่าการซื้อขาย 3,628.81 ล้านบาท ปิดที่ 73.00 บาท เพิ่มขึ้น 2.75 บาท
 MTC มูลค่าการซื้อขาย 2,248.65 ล้านบาท ปิดที่ 41.00 บาท เพิ่มขึ้น 4.00 บาท
 BANPU มูลค่าการซื้อขาย 1,877.53 ล้านบาท ปิดที่ 12.50 บาท เพิ่มขึ้น 0.20 บาท
 KBANK มูลค่าการซื้อขาย 1,838.56 ล้านบาท ปิดที่ 154.50 บาท เพิ่มขึ้น 1.50 บาท